अस रेलै दा सफर करै करदे हे तां जे इक मुंह्‌चित लगदा ग’बरू आया ते साढ़े सामने आली बर्थ पर बे’ई गेआ। गड्डी चलने तगर उस बर्थ पर सफर करने आले ओह् परधान जी बी आई गे जेह्‌ड़े दिल्ली थमां साढ़े कन्नै गै बैठे हे। उनें इक नज़र नमें आए दे मुसाफरै गी दिक्खेआ ते चुप-चाप बे’ई गे। पर किन्ना-क चिर? चुप बौह्‌ना ते उन्दी फितरत च गै नेईं हा, फट बोली पे—“शायद में तुसेंगी कुतै दिक्खे दा ऐ...।” ग’बरू छड़ा मुंह्‌चित लगदा गै नेईं, पक्का हाज़र-जवाब बी निकलेआ—“जी हां, में इस डब्बे पासै बधै करदा हा तां तुस गै बाह्‌र पेड़ें खाइयै, पैसे देयै करदे हे।” कोल बैठे दे अस सारे हस्सी पे। ओ ग’बरू बी ते परधान जी बी। पर अगले गै स्टोशनै पर उन्दा हासा रोने च बदई गेआ हा, जिसलै पान-बीड़ी आले गी पैसे देने आस्तै, उन्दा हत्थ बटुये दी बजाए सिद्दा खीसे दै पार जाई गुतलूं करान लगा ते उन्दा ‘ओह् कुतै दिक्खे दा’ ग’बरू डब्बे चा उतरी चुके दा हा।